د شاه او عروس د اوبو بند ولې نه پرانیستل کیږي؟
که څه هم د افغانستان حکومت له دې مخکې ژمنه کړې وه چې د روان کال په وري میاشت کې د شاه او عروس د اوبو بند د اوبه زېرمه کولو چارې پیل شي خو لا هم دغه بند ګټې اخیستنې ته نه دی سپار شوی.
د اوبو د چارو د تنظیم ملي اداره وايي د شاه او عروس د اوبو د بند د جوړولو چارې بشپړې شوي او په نیږدې راتلونکې کې به ګټې اخیستنې ته وسپارل شي. د اوبو د چارو د تنظیم ملي اداره وايي چې د بند راچاپېرې ځمکې د استملاک، امنیتي ستونزو او د جوړوونکو شرکتونو د تړونونو د ځینو شرایطو نه تطبیقولو د دغه بند کار ځنډولی و. نظام خپلواک د یادې ادارې ویاند په دې اړه نن شنبه اپرېل ۲۴ (غويی۴) امریکا غږ ته وویل: "لویې پروژې وخت ته اړتیا لري. ستونزې شته خو بند به په راتلونکو اونیو کې ګټې اخیستنې ته وسپارل شي." د شاه او عروس بند د جوړولو کار نهه کاله مخکې پیل شوی و. په هغه وخت کې خلکو ته ویل شوي وو چې د یاد بند د جوړېدو چارې به په دوه کلونو کې بشپړې شي. د شاه او عروس بند د ۵۳ میلیونو امریکايي ډالرو په ارزښت جوړیږي چې د معلوماتو پر بنسټ هر کال به کابل ولایت شاوخوا پنځه میلیون وګړو ته د څښاک اوبه برابروي. چارواکي وايي چې د شاه و عروس د بند ۹،۳ میلیون متر مکعب اوبه زېرمه کوي او کولی شي یو نیم میګاواټه برېښنا تولید کړي. افغانستان کې د اوبو د مدیریت په برخې کې د لږ تر لږه د ۱۳ بندونو د جوړېدو کار روان دی. یوه میاشت مخکې د افغانستان ولسمشر نیمروز ولایت کې د کمال خان بند پرانیسه. محمد اشرف غني په خپلو څرګندولو کې وویل چې له دې وروسته به بل هېواد ته وړیا اوبه ورنکړي.